ДЕЛЕГИРАН РЕГЛАМЕНТ (ЕС) № 694/2014 НА КОМИСИЯТА
от 17 декември 2013 година
за допълване на Директива 2011/61/ЕС на Европейския парламент и на Съвета по отношение на регулаторните технически стандарти за определяне на категориите лица, управляващи алтернативни инвестиционни фондове
(текст от значение за ЕИП)
ЕВРОПЕЙСКАТА КОМИСИЯ,
като взе предвид Договора за функционирането на Европейския съюз,
като взе предвид Директива 2011/61/ЕС на Европейския парламент и на Съвета от 8 юни 2011 година относно лицата, управляващи алтернативни инвестиционни фондове, и за изменение на директиви 2003/41/ЕО и 2009/65/ЕО и на регламенти (ЕО) № 1060/2009 и (ЕС) № 1095/2010 (1), и по-специално член 4, параграф 4 от нея,
като има предвид, че:
(1)
С оглед осигуряване на еднообразното прилагане по отношение на ЛУАИФ на някои изисквания на Директива 2011/61/ЕС е важно разпоредбите ѝ да бъдат допълнени с регулаторни технически стандарти.
(2)
Желателно е да се установи дали дадено лице управлява АИФ от отворен тип, затворен тип или и двата типа - с оглед правилното прилагане към него на правилата в Директива 2011/61/ЕС за управление на ликвидността и остойностяване на активите.
(3)
Разграничителният фактор при определяне на това дали лице управлява АИФ от отворен или затворен тип следва да е фактът, че преди етапа на ликвидация или свиване на дейността и по искане на акционер или притежател на дялове АИФ от отворен тип изкупува от инвеститорите или извършва репо операции с акциите или дяловете си, като прави това в съответствие с процедурите и с честотата, посочени в устава, учредителните документи, проспекта или документацията на офертата. Намаляването на капитала на АИФ в резултат на разпределения по силата на устава, учредителните документи, проспекта или документацията на офертата, включително разрешеното с решение на акционерите или собствениците, прието в съответствие с посочените видове документи, не следва да се взима предвид с оглед определянето на типа на АИФ - отворен или не.
(4)
Обратното изкупуване или репо операциите, които следва да се взимат предвид при определянето на това дали дадено лице управлява АИФ от отворен или затворен тип, следва да бъдат извършени с активи на АИФ. Следователно за определянето на типа на АИФ - отворен или не - не следва да е фактор възможността за търгуване на акциите или дяловете на АИФ на вторичния пазар, които акции или дялове не се изкупуват обратно от АИФ и не са предмет на репо операции.
(5)
Лицето, управляващо едновременно един или повече АИФ от отворен тип и един или повече АИФ от затворен тип, следва да прилага към всеки тип АИФ относимите специфични правила.
(6)
При всяка промяна в политиката на АИФ за обратно изкупуване, която би означавала смяна на типа (отворен-затворен), управляващото го лице следва да преустанови прилагането на правилата за старата политика за обратно изкупуване и да започне да прилага правилата, отнасящи се до тази нова политика.
(7)
За целите на член 61, параграфи 3 и 4 от Директива 2011/61/ЕС следва да се вземат предвид правните форми на създадените преди 22 юли 2013 г. АИФ от затворен тип. При приемането на директивата в Съюза нямаше единно определение на правната форма на АИФ от затворен тип, което бе причина за различни национални варианти. Това положение е отразено в директивата, която определя като АИФ от затворен тип някои от съществуващите правни форми, които за срок от пет години, считано от датата на първоначалната инвестиция, не предоставят право на обратно изкупуване. В член 61, параграфи 3 и 4 от Директива 2011/61/ЕС се предвиждат преходни периоди, през които лицата, управляващи АИФ от затворен тип в напреднал или завършващ етап на инвестиционния цикъл (доказателство за което е датата на изтичане на срока им или невъзможността им за допълнителни инвестиции след22 юли 2013 г.), могат да продължат да ги управляват без разрешително или без да спазват значителна част от директивата. Следователно, за да се запази предначертаният според целта и горепосоченото положение обхват на тези разпоредби, за целите на член 61, параграфи 3 и 4 от Директива 2011/61/ЕС лице, управляващо АИФ от затворен тип, следва да бъде лицето, управляващо АИФ, чиито акции или дялове могат да бъдат изкупени обратно или да бъдат предмет на репо операция, но само след начален период от поне 5 години.
(8)
Настоящият регламент е изготвен въз основа на проектите на регулаторни технически стандарти, предадени на Комисията от Европейския орган за ценни книжа и пазари (ЕОЦКП).
(9)
ЕОЦКП проведе открити обществени допитвания във връзка със служещите за основа на настоящия регламент проекти на регулаторни технически стандарти, анализира потенциалните разходи и ползи и поиска становището на Групата на участниците от сектора на ценните книжа и пазарите, създадена по член 37 от Регламент (ЕС) № 1095/2010 на Европейския парламент и на Съвета (2),
ПРИЕ НАСТОЯЩИЯ РЕГЛАМЕНТ:
Член 1
Категории ЛУАИФ
1. ЛУАИФ може да спада към една или повече от следните категории:
-
лице, управляващо един или повече АИФ от отворен тип;
-
лице, управляващо един или повече АИФ от затворен тип.
2. За лице, управляващо АИФ от отворен тип, се приема лицето, управляващо такъв АИФ, който преди етапа на ликвидация или свиване на дейността и по искане на акционер или притежател на дялове изкупува или извършва репо операции с акциите или дяловете си, пряко или непряко, като прави това със собствени активи и в съответствие с процедурите и с честотата, посочени в устава, учредителните документи, проспекта или документацията на офертата.
Намаляването на капитала на АИФ в резултат на разпределения по силата на устава, учредителните документи, проспекта или документацията на офертата, включително разрешеното с решение на акционерите или собствениците, прието в съответствие с посочените видове документи, не се взима предвид с оглед определянето на типа на АИФ - отворен или не.
Възможността за търгуване на акциите или дяловете на АИФ на вторичния пазар, които акции или дялове не се изкупуват обратно от АИФ и не са предмет на репо операции, не е фактор при определянето на типа на АИФ - отворен или не.
3. Лице, управляващо АИФ от затворен тип, е лицето, което управлява АИФ, различен от посочения в параграф 2.
4. При промяна в политиката на АИФ за обратно изкупуване, която променя неговия тип, управляващото го лице започва да прилага правилата, отнасящи се до новия тип АИФ.
5. За целите на член 61, параграфи 3 и 4 от Директива 2011/61/ЕС лице, управляващо АИФ от затворен тип, е и лицето, управляващо такъв АИФ, който след начален период от поне 5 години, преди етапа на ликвидация или свиване на дейността и по искане на акционер или притежател на дялове изкупува или извършва репо операции с акциите или дяловете си, пряко или непряко, като прави това със собствени активи.
Член 2
Влизане в сила
Настоящият регламент влиза в сила на двадесетия ден след публикуването му в Официален вестник на Европейския съюз.
Настоящият регламент е задължителен в своята цялост и се прилага пряко във всички държави членки.
Съставено в Брюксел на 17 декември 2013 година.